b"\n_START_ARTICLE_\nDickinson W. Richards\n_START_SECTION_\nBiografia\n_START_PARAGRAPH_\nVa n\xc3\xa9ixer el 30 d'octubre de 1895 a la ciutat d'Orange, poblaci\xc3\xb3 situada a l'estat nord-americ\xc3\xa0 de Nova Jersey. Va iniciar els seus estudis universitaris a la Universitat Yale, on es gradu\xc3\xa0 l'any 1917 en angl\xc3\xa8s i grec. Despr\xc3\xa9s de participar en la Primera Guerra Mundial com a instructor d'artilleria a Fran\xc3\xa7a va continuar els estudis a la Universitat de Col\xc3\xbambia, on es llicenci\xc3\xa0 en medicina l'any 1922, cosa que li permet\xc3\xa9 entrar a treballar a l'Hospital Presbiteri\xc3\xa0 de la ciutat de Nova York._NEWLINE_Entre el 1947 i el 1961 fou catedr\xc3\xa0tic de cirurgia a la Universitat de Col\xc3\xbambia. Mor\xc3\xad el 23 de febrer de 1973 a la seva resid\xc3\xa8ncia de Lakeville, poblaci\xc3\xb3 situada a l'estat de Connecticut.\n_START_SECTION_\nRecerca cient\xc3\xadfica\n_START_PARAGRAPH_\nL'any 1927 viatj\xc3\xa0 fins a Londres per formar part de l'Institut Nacional de Recerca M\xc3\xa8dica, treballant sota les ordres de Henry Dale en el control de la circulaci\xc3\xb3 del fetge._NEWLINE_Durant la seva estada a l'Hospital Presbiteri\xc3\xa0 de Nova York inici\xc3\xa0 la seva recerca sobre la circulaci\xc3\xb3 pulmonar sota les ordres de Lawrence Henderson, aix\xc3\xad com les seves col\xc2\xb7laboracions amb el franc\xc3\xa8s Andr\xc3\xa9 Fr\xc3\xa9d\xc3\xa9ric Cournand. A partir d'aquell moment orient\xc3\xa0 la seva recerca, juntament amb el metge franc\xc3\xa8s, en el desenvolupament d'una t\xc3\xa8cnica de cateteritzaci\xc3\xb3 del cor que va facilitar la diagnosi de cardiopaties cong\xc3\xa8nites._NEWLINE_L'any 1956 fou guardonat amb el Premi Nobel de Medicina o Fisiologia pel desenvolupament de l'\xc3\xbas del cat\xc3\xa8ter card\xc3\xadac, premi compartit amb Andr\xc3\xa9 Fr\xc3\xa9d\xc3\xa9ric Cournand i l'alemany Werner Forssmann."